Wir, dis nachbenempten, nemlich Heinrich von Banmos, diser czyt der fursichtigen, wysen, miner gnedigen herren schultn̄ und raͤten czuͦ Berne vogte und amptman in der graffschafft Lentzburg, und
Hanns Haberer von Lentzburg, undervogte daselbs, tuͤnd kunt allermenglichem mit disem briefe von der spenn und misshellung wegen, so etliche zithar uferstanden gewesen sint czwùschent den erwirdigen, geistlichen und andaͤchtigen gardian, aͤbtissin und ir beider convent des gotzhuses zuͦ Kùngsfelden, ùnsern gnedigen, lieben herren und frowen an einem, und den erwirdigen, wolgelerten herren probst, decan und capittel des stifftes zuͦ Werde,
ouch ùnsern gnaͤdigen, lieben herren, zem andern teilen. harruͤrent umb sòlichs, daz die obgedachten ùnsˀ herren und frowen zuͦ Kungsfelden gemeint hand und noch meynnent, daz ir zechend, den sy langezithar ze Seon gehebt
und noch hand, ein leyen zechend si, und ir gotzhuse den also fur fry lidig eigen nach besage und innhalt der briefen, darumb geben, in kouffs wise ankomen durch si und die iren von ires gotzhus wegen gelichen, genutzet und ✳
inen bishar one intrag und sumnisz unsˀ herren von Werde noch der iren ingangen, und zuͦ jeden jaren sölich lichen und empfachen ruͤwlich vergolten worden sye, untz sidhar bi kurtzem werden si und ir gotzhus in ettlich
wege gesumpt und getrenget an den personen, die solichen zechenden empfangen habent, als daz hienach clerlicher begriffen wirt. dawider nu unser herren probste und capittel zuͦ Werde antwurten lassen hand:
wie unser herren und frowen zuͦ Kûngsfelden iren obgeruͤrten zechend₎ harbracht und genossen hand, lassent si sin und beliben, aber ir gotzhuse ze Werde hab ouch daselbs ze Seon einen zechenden in der von Kùngsfelden zechenden ab sundern guͤtern, den si von wegen der kilchen und lùtpriestery daselb, die als kilchherren damit zuͦversehen ouch langezit harbracht und ouch zelichen gehebt, gephlegen hand und noch tuͤnd uff und von den selben gewissen akern und guͤtern in dem benan̄ czwinge und unsˀ heˀren und frowen zuͦ Kùngsfelden zechenden, ze Seon gelegen, hoffent ouch und meinnent zuͦ solichem hinfur als bishar zuͦ tuͦnde und vō ir lùtpriestery und kilchen
wegen ze Seon zephlegen haben on menglichs irrung und intrag. und wan nu die gemelten beide parthyen unser herren und frowen zuͦ Kungsfelden und zuͤ Werde ye eine von der andern bishar gesuͦcht und gesumpt sint
worden durch die, den dann von yedem teile sin zechend gelichen ist, also das die licher und empfacher unser herren von Werde ettwenn zechenden geminet, abgetragen, rechthaben zenemen gemeint hand ab etlichen guͤtern und akern,
die ùnsˀ herren und frowen zuͦ Kùngsfelden durch ires zechenden empfacher ouch geminet und recht dazuͤ zehaben gemeint hand, da durch nu dieselben empfacher etliche jarhar zuͦmermalen irrig, stoͤssig und zweytraͤchtig worden
sint, inmassen ettwenn grosser kumber, unwill und unfuͦg zwùschent denselben der beider zechenden empfachern und intragern uferstanden sin moͤcht, die nit guͦt werent, als denn soͤlich ir misshellung in clage, antwurt, widerrede
und nachrede vor ùns voͤllicher und clerlicher ist erzellt worden ꝫcꝭ. soͤlichs alles zuͦvermiden, ouch ir beider obgedachter parthyen, unsˀ gnedign̄ lieben herren und frowen ze Kungsfelden und ze Werde, clagens, misshellūg, nachriten, kosten, schaden, sumniss, irrung und unwillen, so fùrer uss soͤlichen dingen wachsen und entspringen moͤchte abzesin ꝫcꝭ, hand wir angesehen und ùns bewegen lassen, ùnsern flizz, ernst und vermoͤgen dazuͤ zekeren, wie si beide teile
und ir gotzhùser in disen sachen geeinet, gerichtet, entscheiden und hinfùr dweder teile von dem andern durch si, noch die soͤlichen zechenden empfachent, geirret, ersuͦcht, noch von einander bekùmbert werdent, sunder ruͤwlich
und fridlich leben sin und bliben moͤgent ꝫcꝭ. daz wir, die obgeschribnen beide, Hanns Heinrich von Banmos, vogte, und Hanns Haberer, undervogte, an beide parthyen sovil gesuͦcht, uns zwùschent inen gearbeit und funden, daz
si ùns umb alle und yegliche obgemeltē stoͤss und spenne zuͤ minn und zuͦ recht darinn zesprechen getrùwet, die zuͦ ùns gesetzt und da by nemlich unsˀ herren und frowen zuͦ Kùngsfelden durch die ersamen, wisen Ruͦdolffn̄
Niesslin, yetz ir gnaden hofmeister, Uͦlrichn̄ am Buͤl, altenhofmeister daselbs, und Niclawsen Friker, schultn̄ zuͦ Brugge, als ir gnaden convent und gotzhuse in disen sachen volmechtige botten und anwaͤlte, und unsˀ herˀn
von Werde durch den erwirdigen, wolgelerten meyster Niclawsen Trùllereye, ir gnaden und wirdigem capittel custor, meister der kùnsten und gelerten baͤpstlicher rechten, ouch irem in disen sachen volmaͤchtigen
bottn̄, sachfuͤrer und anwalten, bi rechten, waren und staͤten wirden und trùwen, darumb mit liplicher stabung und ingeleiten handen geben, globt und versprochn̄ hand fùr sy und der beider convent und capittell
und fur alle ir nachkomē des gotzhuses zuͦ Kûngsfelden und stifftes zuͦ Werde ✳ gantz, staͤt, veste und unvˀbruchentlich zehalten, zuͦ loben und ze volfuͤren, one alle irrung, widerrede, inzùg, fùnd, sachen und geverde ✳ alles das, so
durch ùns zwene hierinne gesprochen, erkennt wirt und in welich wise wir si entscheident, noch dawider niemer zereden, zekomen, weder durch ir beiderteil wirdikeit und gnade, noch ir aller nachkomen, als obstat, sunder
das ouch nit helffen, noch yemandem gehellen oder vertragen dawider zetuͦnde alles getrùwlich, wirdiclich und uffrechtlich, ouch alle geverde hierinn gentzlich vermitten, und uff soͤlichs, so sint wir bedachtlich ùber
die sachen gesessen, die nach beider parthyen fùrbringen erkunnet und gewegen, ouch mit rat gelerter und ungelerter, wiser lùten, der wir hierinne zemermalen gephlegen, nach unser besten verstentnisz gesprochn̄ erkennt,
und si beide teile entlichen hierinne entscheiden hand als hienach stat. dem ist alsus und des ersten: daz unser gnedigen herren und frowen zuͦ Kungsfelden durch si und die iren den korn zechenden, so man nempt den grossen
zechenden zuͦ Seon, nemlich unsˀ herren von Werde zechenden, den si bishar von ir kilchn̄ und lutpriestery wegen daselbs ze Seon gehebt und noch hand mitsambt dem iren, den si fùr leyen zehenden fry, ledig und eigen habend als obstat ꝫcꝭ, hinfùr ewiglich und alle jar besunder one unsˀ herˀn von Werde oder der iren biwesen und zuͦtuͦn samenthafft lichen und besetzn̄ sollent, so nutzlich und beste si koͤnnent und moͤgent, also daz von der sum̄
der stuken darumb denn yedas jare sòlicher zesamengemischeter zehend gelichen wirt, mitsambt den stuken, so da gand und vallent abe, und von nemlichen guͤtlinen, ouch im zwing ze Seon gelegen, die aber in unsˀ frowē
von Kùngsfelden zechenden gen Ròtterschwilr in sunders gehorende und zuͦgemeinen jaren uff vier stuk geachtet darin begriffen sint eim lutpriester zuͦ Seon werden und ingan sol zuͦjedem jare der dritteil und unsˀn
herren und frowen des gotzhuses zuͦ Kungsfelden zwen teile, nemlich eim lutpriester der dritteil des gersten zechenden an gersten und am korn zechenden zwey stuk an habern und drù stuk an gemuͤs, bonen, erwsen
und hirs, und sol ouch des eins dritteils und nit mer usgewist werden noch heischen. und umb den kleinnen zehenden daselbs, wan wir deheinˀ misshellūg darinne verstanden hand, so lassent wir das belibn̄, wie es
vō alter har gehalten und eim lùtpriester zuͦ Seon gelanget und ingangen ist. wir vorbehabent ouch hierinne eim lùtpriester zuͦ Seon den erschatz, ✳ von unsˀ herˀn von Werde zechenden harruͤrende, der sich zuͦ sinē zitn̄
gebùrt funffzehen schilling haller. und sprechent ouch fùrer, daz ein jeglicher, der soͤlichen zesamen geordneten zechenden empfachen wirt eim lùtpriester zuͦ Seon zuͦ dem dritteil der stuken als obstat geben und phlichtig sin sol zweyhundert garben strowes. und nach soͤlichem erkennent und entscheident wir aber fùrer, ob sich zuͦ einichen ziten gefuͦgte und zuͦschulden kaͤm, daz von und ab soͤlicher samenthaffter gantzer sum̄
umb die soͤlicher zesamengeordneter zechend hinfùr gelichen wirt, oder gelichen moͤcht werden, dheinerley abbrùch gebraͤstlicheit und abgang uferstan, wachsen oder komen moͤcht, es wer von wetter, miswaͤchs,
hagel, wind oder brand, daz soͤlicher abbruch, abgang und gebraͤst eim teil nit me noch minder, denn dem andern zuͦgezogen, noch ufgeleit werden sol, sunder jeder teil sin sum̄ des abgangs tragen und liden nach siner
anzahl, das gebùrt sich unsern herˀn und frowen zuͦ Kungsfelden an irem zwen teil der abgangenen stuken zwen teil und eim lutpriester zuͦ Seon an sim drittenteil der abgangnen stuken, ouch der dritteil und nit mer.
es sol ouch dwederer parthy sinteil der anzal ee gewert und dem andern gevaͤrlich vˀzogen sunder miteinander einsmals geantwurt und eins lutpriesters dritteil durch in selbs von dem empfacher oder empfachern ingezogen werden, je der parthy sin teil, als sich das nach zechenden recht gehoͤischet. ouch ist es hierinne in sunders zemerkende, als wir unsˀ frown̄ von Kùngsfelden in ùnserm spruch die guͤtli, im
zwing ze Seon gelegen, die bishar in iren zechenden gen Roͤtterswilr zechendet hand und gehoͤrent, die zuͦgemeinen jaren uff vier stuk geschetzet sint, in iren und der von Werde zechenden ze Seon gezogen und begriffen
hand, als obgedacht ist, daz das denselben ûnsern frowen vō Kungsfelden an demselben irem gantzen zechenden ze Roͤtterschwilr sust unschedlich, unvergriffen sin, noch ouch vō unsern herˀen vō Werde und menglichm̄
vō iren wegen darinne alleclich ungesuͦcht und unangelanget sin und bliben und soͤllent, ouch beide teile hierinne mit soͤlichem ùnserm spruch und entscheidungen umb alle und jegliche spenn und misshellūg,
der gemeltem sachen halb harruͤrent, gentzlich und gar, nu und zuͦewigen ziten gericht vˀsùnt und geschlicht bliben, und sin alle geverde akust und hinderliste hierinn gantz und ùberale vˀmitten, usgescheiden
und hindangesetzt, des alles zuͦ warem staͤtem urkund und gezugkniss sint diser brieff zwene an den worten glichlutende gemacht, jedem teile einer, mit minem, Hannsheinrichs von Banmos, obgenantem, eignem
insigel von ùnser beider wegen besigelt und geben uff mentag vor sant Michels tag, in dem jare, do man zalte nach xpī, ûnsers lieben herˀn, gebùrt vierzehenhundert und sibenundfûnfftzig jare.